ธปท.ยันส่งธุรกรรมของลูกค้าไม่ได้
ธปท.แจงแบงก์ไม่สามารถรายงานธุรกรรมการเงินของนักลงทุนแก่กรมสรรพากรสหรัฐได้โดยตรง ยกเว้นมีข้อตกลงระดับรัฐบาล
18 ธ.ค. 2555

ธปท.แจงแบงก์ไม่สามารถรายงานธุรกรรมการเงินของนักลงทุนแก่กรมสรรพากรสหรัฐได้โดยตรง ยกเว้นมีข้อตกลงระดับรัฐบาล
นางจันทวรรณ สุจริตกุล ผู้ช่วยผู้ว่าการ สายตลาดการเงิน ธนาคารแห่งประเทศไทย (ธปท.) กล่าวว่า สถาบันการเงินของไทยไม่สามารถรายงานข้อมูลการเงินส่วนบุคคล นิติบุคคลให้กับหน่วยงานอื่นได้ 
ดังนั้น กฎหมาย FATCA ซึ่งขอให้สถาบันการเงินทุกแห่งทั่วโลก รายงานรายชื่อและข้อมูลการทำธุรกรรมทางการเงินของนักลงทุนสหรัฐทั้งที่เป็นบุคคลธรรมดาและนิติบุคคล ที่เข้ามาทำธุรกรรมในประเทศไทยหรือต่างประเทศ ต้องรายงานการทำธุรกรรมการเงินดังกล่าวต่อกรมสรรพากร กระทรวงการคลังสหรัฐโดยตรง ที่จะเริ่มบังคับใช้ในวันที่ 1 ม.ค. 2557 จึงขัดกับ พ.ร.บ.การประกอบธุรกิจสถาบันการเงินของไทย
“หากจะต้องให้ธนาคารพาณิชย์ของไทยรายงานธุรกรรมทางการเงินของนักลงทุนสหรัฐ ให้กรมสรรพากรสหรัฐโดยตรง กระทรวงการคลังของไทย หรือรัฐบาลไทยอาจจะต้องไปทำข้อตกลงการส่งข้อมูลธุรกรรมทางการเงินระหว่างรัฐต่อรัฐ เพื่อให้สถาบันการเงินไทยรายงานธุรกรรมของลูกค้าชาวสหรัฐมายังหน่วยงานที่กำกับดูแล คือ ธปท. จากนั้นจึงให้ทางการไทยส่งข้อมูลต่อไปยังทางการสหรัฐอีกต่อหนึ่ง” ผู้บริหาร ธปท.ชี้แจง 
นอกจากนี้ หากต้องทำข้อตกลงดังกล่าวจริงจะต้องมีเงื่อนไขอื่นๆ ในการตรวจสอบธุรกรรมลูกค้าด้วย เพราะในบางเรื่องมันเป็นเหมือนสิทธิเสรีภาพนอกอาณาเขต และนักลงทุนสหรัฐหลายรายจะถือหลายสัญชาติ ทำให้สถาบันการเงินไทยตรวจสอบได้ยาก
อย่างไรก็ตาม คาดว่าภาครัฐบาลกระทรวงการคลังของไทย คงจะมีการหารือกับภาคเอกชนในเรื่องนี้ เพื่อเตรียมการรองรับก่อนจะมีการบังคับใช้กฎหมายจริงในปี 2557